**Mirko Vučinić** (serb. Мирко Вучинић, s. 1. lokakuuta 1983 Nikšić, Jugoslavia) on montenegrolainen ammattilaisuransa lopettanut jalkapalloilija. Pelipaikaltaan hän oli hyökkääjä. Hän toimi myös vuosina 2007–2015 Montenegron maajoukkueen kapteenina.

Vučinić valittiin Montenegrossa vuoden parhaaksi jalkapalloilijaksi seitsemän kertaa: vuosina 2006, 2007, 2008, 2010, 2011, 2012 ja 2013.

Ura
---

Ensiesiintymisensä ammattilaistasolla Vučinić synnyinkaupunkinsa Nikšićin seuran Sutjeskan paidassa Sartidia vastaan 3. lokakuuta 1999, vain kaksi päivää 16-vuotissyntymäpäivänsä jälkeen. Hän teki neljä maalia yhdeksässä ottelussa ennen siirtymistään Italian Lecceen jo vuonna 2000. Ensimmäisen kahden vuoden aikana Vučinićin edustusjoukkue-esiintymiset Leccessä jäivät vähäiseksi, kunnes kaudella 2002–2003 hän teki läpimurtonsa. Lecce-uran huippu ajoittui kaudelle 2004–2005, jolloin hän teki 28 sarjaottelussa 19 maalia.

Vuonna 2006 Vučinić siirtyi Romaan Leccen pudottua Serie B:hen toistamiseen neljän vuoden sisällä. Osapuolet sopivat aluksi vuoden lainapestistä, josta Roma maksoi Leccelle 3,3 miljoonaa euroa, mutta ensimmäisen kauden jälkeen seura hankki Vučinićin pysyvästi riveihinsä 7,5 miljoonalla eurolla. Sopimus ulottui vuoteen 2011. Romassa Vučinićillä on ollut ajoittain vaikeuksia saada vastuuta valmentaja Luciano Spallettin yhden kärkipelaajan pelitaktiikassa johtuen joukkueen kapteenin Francesco Tottin asemasta hyökkäyksessä. Kaudella 2006–2007 hän kärsi myös polvivaivoista, jotka vaativat leikkaushoitoa. Tästäkin huolimatta hän onnistui maalinteossa sekä Serie A:ssa että Mestarien liigassa, jossa hän teki voittomaalin puolivälieräottelussa Manchester Unitedia vastaan. Kaudella 2007–2008 hän pelasi myös vasempana laitalinkkinä.

Kaudeksi 2011–2012 Vučinić siirtyi nelivuotisella sopimuksella Serie A:ssa pelaavaan Juventukseen. Juventus maksoi siirrosta Romalle 15 miljoonaa euroa. Vučinić pelasi Juventuksessa kolme kautta ja voitti seurassa kolme Italian mestaruutta sekä kaksi Italian supercupia.

Vučinić siirtyi heinäkuussa 2014 Arabiemiirikuntien liigan Al Jaziraan kolmen vuoden sopimuksella. Hän teki debyyttikaudellaan seurassa 23 pääsarjaottelussa 25 maalia ja hänet valittiin kauden päätteeksi Arabiemiirikuntien liigan kauden parhaaksi ulkomaalaispelaajaksi.

Vučinić lopetti ammattilaisuransa kesäkuussa 2017.

### Maajoukkue

Vučinić pelasi Serbia ja Montenegron alle 21-vuotiaiden maajoukkueessa ja muun muassa teki hattutempun joukkueelle vuoden 2006 EM-kilpailupaikan varmistaneen karsintaotteluparin ensimmäisessä osaottelussa Kroatiaa vastaan 12. marraskuuta 2005. Varsinaisessa lopputurnauksessa hän pelasi kuitenkin vain yhden Serbia ja Montenegron neljästä ottelusta. Serbia ja Montenegron A-maajoukkueessa Vučinić teki ensiesiintymisensä harjoitusottelussa Belgiaa vastaan 4. kesäkuuta 2005 ja pelasi vuosina 2005–2006 yhteensä kolme ottelua. Vuoden 2006 MM-kilpailut hän joutui jättämään väliin loukkaantumisen vuoksi.

Montenegron itsenäistyttyä Vučinić siirtyi edustamaan vasta perustettua Montenegron maajoukkuetta. Hän teki joukkueen historian ensimmäisen maalin sen kansainvälisessä ensiesiintymisessä Unkaria vastaan 24. maaliskuuta 2007. Hänet valittiin myös joukkueen kapteeniksi.

Saavutukset
-----------

**Roma**

* Italian cup: 2007, 2008
* Italian supercup: 2007

**Juventus**

* Serie A: 2011–2012, 2012–2013, 2013–2014
* Italian supercup: 2012, 2013

**Henkilökohtainen**

* Montenegron vuoden jalkapalloilija: 2006, 2007, 2008, 2010, 2011, 2012, 2013
* UAE Pro Leaguen paras maalintekijä: 2014–2015
* UAE Pro Leaguen paras ulkomaalaispelaaja: 2014–2015

Lähteet
-------

1. ↑  Mirko Vučinićin esittely Montenegron jalkapalloliiton sivustolla[vanhentunut linkki] Montenegron jalkapalloliitto. Viitattu 2.8.2011.
2. ↑  Montenegrin footballers by caps as captain *eu-football.info*. Viitattu 15.8.2022. (englanniksi)
3. ↑  Player of the year » Montenegro *Worldfootball.net*. Viitattu 25.9.2022. (englanniksi)
4. ↑  Vibrant Vučinić focuses on finals Uefa. 15.11.2005. Viitattu 6.12.2007.
5. ↑  Vučinić joins forces with Roma Uefa. 30.8.2006. Viitattu 6.12.2007.
6. ↑  Roma: altro stop per Vucinic, sarà operato al ginocchio sinistro (Arkistoitu – Internet Archive) Tiscali Notizie. 16.12.2006. Viitattu 6.12.2007.
7. ↑  Roma defeat United’s ten men Uefa. 4.4.2007. Viitattu 6.12.2007.
8. ↑  Juventus sai vihdoin vahvistusta hyökkäykseensä YLE Urheilu. Viitattu 2.8.2011.
9. 1 2  Mirko Vučinić Transfermarkt-sivustolla (englanniksi)
10. ↑  Prashant, N.D: Arabian Gulf League: Team success the priority for Vucinic *Gulf News*.  14.7.2015. Al Nisr Publishing LLC. Viitattu 15.8.2022. (englanniksi)
11. ↑  Vučinić curtails Croatian hopes Uefa. 12.11.2005. Viitattu 6.12.2007.
12. ↑  Reprezentativci Srbije i Crne Gore Fudbalska reprezentacija Srbije. Viitattu 6.12.2007.[vanhentunut linkki]
13. ↑  Petkovic laments lack of quality. Fifa 10.7.2007 (Web Archive). Viitattu 6.9.2022.
14. ↑  Montenegro take a bow with victory. Uefa. 24.3.2.2007. Viitattu 6.12.2007. (Arkistoitu – Internet Archive)